Skerp toename in hongersnood weens Covid-19Inwoners van Olievenhoutbosch staan in ’n tou vir kospakkies. (Foto: Oupa Mokoena/ANA) Suid-Afrika is in die tiende week van die staat van landwye afsondering weens die Covid-19-pandemie. Armoede, en gevolglik hongersnood, is nou vir talle mense aan die orde van die dag. Groot getalle mense leef van die hand in die tand en is afhanklik van daaglikse hulp bloot om te oorleef. Kwesbare kinders onder dié nuwe werklikheid word boonop verder ontmagtig, het die MAMAS Alliance, ŉ netwerk van 33 onafhanklike organisasies wat vanuit 75 persele bedryf word en meer as 60 000 kinders bereik, gesê. Pres. Cyril Ramaphosa het vroeër gesê die grootste prioriteite vir die finansiële hulppakket is om die virus te bekamp en “honger en maatskaplike nood” te verlig. MAMAS Alliance sê hy het op dié dringende nood gereageer deur kospakkies deur sy nieregeringsvennote te versprei. Een so ŉ doeltreffende samewerkingsooreenkoms was met die HCI-stigting en die eMedia-Covid-19-verligtingsfonds. Tot dusver is 3 141 kospakkies versprei – wat voedselsekerheid vir meer as 12 500 mense vir ŉ maand beteken het. “Ons is diep bewus van die toenemende vlakke van honger in talle gemeenskappe landwyd terwyl mense wag vir die regering en ander bronne om hulp beskikbaar te stel. Om dié rede werk ons saam met ŉ netwerk van organisasies oor die land heen. Ons ken en vertrou hulle. Hulle het ook die plaaslike kennis en ervaring om te verseker kospakkies bereik die gesinne vir wie dit bestem is,” het Jamala Safari, uitvoerende hoof van die HCI-stigting, gesê. In die MAMAS Alliance-netwerk het dié kospakkies talle lewens gered in die dikwels afgeleë noordelike gebiede van die land. Diegene wat kospakkies ontvang se omstandighede word vooraf nagegaan deur organisasies met kennis oor die gemeenskap se spesifieke behoeftes. Suid-Afrika steier reeds onder ŉ werkloosheidskoers van 29%. Die syfer het beduidend toegeneem weens die werkverliese onder diegene in veral die informele sektor. “Hongerverligting is aan die voorpunt van ons pogings weens die enorme verskil in Suid-Afrika tussen diegene wat het en diegene wat nié het nie. Die pandemie het dié situasie net vererger. Die rykes en middelklas kan op hul spaargeld staatmaak om noodsaaklikhede te koop, maar daar is talle mense wat geen inkomste het nie – om nie eens te praat van reserwes nie – om kos te koop. Maatskappye speel ŉ belangrike rol in die krisistye wat nou voorlê. Ons moet kinders help wat sterf van die honger,” het Magali Malherbe, besturende direkteur van MAMAS Alliance, gesê. Die organisasie sê die afsonderingstyd help dalk om die kurwe van Covid-19-infeksies af te plat, maar daar is ŉ geweldige menslike koste daaraan verbonde.